**Anexa nr. 6**

**la Hotărârea nr. 149/2021**

**CAIET DE SARCINI**

**al Serviciului public de transport persoane prin curse regulate,**

**în județul Cluj**

1. **Obiectul caietului de sarcini** 
   1. Prezentul caiet de sarcini stabileşte condiţiile de efectuare a serviciului public de transport judeţean de persoane prin curse regulate, în aria teritorială de competență a Judeţului Cluj, stabilind nivelurile de calitate şi condiţiile tehnice necesare efectuării acestui serviciu în condiţii de eficienţă şi siguranţă.
   2. Prezentul caiet de sarcini a fost elaborat spre a servi drept documentaţie tehnică şi de referinţă în vederea stabilirii condiţiilor specifice de efectuare a serviciului public de transport judeţean de persoane prin curse regulate, în aria teritorială de competență a Judeţului Cluj, pentru gestiunea delegată a serviciului.
   3. Caietul de sarcini face parte integrantă din documentaţia necesară efectuării activităţilor de realizare a serviciului public de transport judeţean de persoane prin curse regulate, în aria teritorială de competență a Judeţului Cluj şi constituie ansamblul cerinţelor tehnice de bază.
   4. Prezentul caiet de sarcini conţine specificaţiile tehnice care definesc caracteristicile referitoare la nivelul calitativ, tehnic şi de performanţă şi siguranţă în exploatare.
   5. Caietul de sarcini precizează reglementările obligatorii referitoare la protecţia muncii, prevenirea şi stingerea incendiilor şi protecţia mediului, care trebuie respectate pe parcursul efectuării serviciului public de transport judeţean de persoane prin curse regulate, în aria teritorială de competență a Judeţului Cluj.
   6. Terminologia utilizată este cea prevăzută în Regulamentul serviciului public de transport judeţean de persoane prin curse regulate, în aria teritorială de competență a Judeţului Cluj, elaborat de autoritatea judeţeană de transport şi aprobat prin hotărâre a Consiliului Judeţean Cluj.
   7. Contractul de delegare de gestiune urmează a se încheia între Judeţul Cluj și operatorii de transport public câștigători ai procedurii competitive de atribuire a serviciilor de transport pe cele 63 loturi aferente celor 147 de trasee.
   8. Stabilirea celor 63 de loturi a fost realizată pe considerente de organizare a operării serviciului public, având în vedere atât configurația rutieră cât și faptul că un sistem de transport persoane trebuie să fie eficient, integrat, durabil și sigur, astfel încât să promoveze dezvoltarea economică și teritorială si să asigure o calitate a vieții ridicată în Județul Cluj.
   9. Ofertanții pot participa individual sau se pot asocia pentru atribuirea unuia sau a mai multor loturi.

1. **Cadrul juridic**

2.1. Transportul public judeţean de persoane prin curse regulate face parte din categoria serviciilor comunitare de utilități publice și este reglementat, în principal de Legea nr. 51/2006 a serviciilor comunitare de utilități publice, republicată, cu modificările și completările ulterioare, denumită în continuare Legea nr. 51/2006, ca lege generală și de Legea nr. 92/2007 a serviciilor publice de transport persoane în unităţile administrativ-teritoriale, cu modificările și completările ulterioare, denumită în continuare Legea nr. 92/2007, ca lege specială.

2.2. Serviciile publice de transport județean cuprind, potrivit Legii nr. 92/2007, totalitatea acțiunilor și activităților de utilitate publică, de interes economic și social general desfășurate la nivelul Județului Cluj, aflate sub controlul, conducerea sau coordonarea autorităților administrației publice județene, în scopul asigurării serviciului public județean de persoane prin curse regulate.

2.3. Serviciul public de transport județean de persoane prin curse regulate este serviciul public de transport ce îndeplineşte cumulativ următoarele condiţii:

* + - 1. se efectuează de către un operator de transport rutier, astfel cum acesta este definit şi licenţiat conform prevederilor OG. nr. 27/2011 privind transporturile rutiere, cu modificările și completările ulterioare, denumită în continuare O.G. nr. 27/2011;
      2. se efectuează numai între localităţile Județului Cluj, fără a depăşi limitele administrativ-teritoriale ale acestuia;
      3. se execută pe rute şi cu programe de circulaţie prestabilite de autoritatea publică județeană;
      4. se efectuează de către operatorii de transport rutier cu mijloace de transport în comun, respectiv cu autobuze, deţinute în proprietate sau în baza unui contract de leasing, înmatriculate în Județul Cluj;
      5. persoanele transportate sunt îmbarcate sau debarcate în puncte fixe prestabilite, denumite staţii sau autogări, după caz;
      6. pentru efectuarea serviciului, operatorul de transport rutier percepe un tarif de transport pe bază de legitimaţii de călătorie eliberate anticipat, al căror regim este stabilit de OG nr. 27/2011;
      7. autorităţile județene competente exercită competenţe exclusive cu privire la acordarea licenţelor de traseu operatorilor care prestează transportul rutier de călători cu autobuze în aria teritorială de competenţă a acestora şi de reglementare la nivel județen a serviciilor publice de transport călători;
      8. autoritatea administrației publice județene contractează obligații de serviciu public. Contractele de servicii publice nu presupun în mod obligatoriu acordarea de compensații.

2.4 Serviciile publice de transport județean de persoane prin curse regulate se supun normelor europene ce reglementează acest domeniu, respectiv Regulamentului (CE) nr. 1.370/2007 al Parlamentului European şi al Consiliului din 23 octombrie 2007 privind serviciile publice de transport feroviar şi rutier de călători şi de abrogare a Regulamentelor (CEE) nr. 1.191/69 şi nr. 1.107/70 ale Consiliului, cu modificările şi completările ulterioare, denumit în continuare Regulamentului (CE) nr. 1.370/2007.

2.5 Gestiunea serviciilor publice de transport județean de persoane se organizează şi se realizează, potrivit prevederilor Legii nr. 51/2006, în următoarele modalităţi:

* + - 1. gestiune directă;
      2. gestiune delegată.

2.6. Modalitatea de gestiune a serviciilor de utilități publice şi anume, serviciile publice de transport județean de persoane este cea de gestiune delegată a serviciului public de transport județean de persoane prin curse regulate în aria teritorială de competenţă a Judeţului Cluj, aprobată de Consiliul Judeţean Cluj prin hotărâre.

2.7. În conformitate cu prevederile legale în vigoare și în baza studiului de oportunitate întocmit, serviciul public de transport județean de persoane prin curse regulate în aria teritorială de competenţă a Judeţului Cluj se administrează prin atribuirea acestuia în gestiune delegată.

2.8. Organizarea și prestarea serviciului se va efectua cu respectarea Regulamentului serviciului public de transport judeţean de persoane prin curse regulate, în aria teritorială de competență a Judeţului Cluj şi a prezentului Caiet de sarcini, aprobate de forul deliberativ al Judeţului Cluj.

1. **Cerințe organizatorice**

3.1 Cerinţe generale

3.1.1. Operatorii serviciului public de transport judeţean de persoane prin curse regulate, în aria teritorială de competență a Judeţului Cluj, vor asigura:

a) numărul şi tipul corespunzător de mijloace de transport necesare realizării programului de circulație şi care satisfac condiţiile impuse privind siguranţa circulaţiei, confortul pasagerilor şi protecţia mediului;

b) înlocuirea mijloacelor de transport cu care efectuează cursele cuprinse în programul de circulație, pe traseul respectiv, cu respectarea prevederilor art. 27 din Regulamentul serviciului public de transport judeţean de persoane prin curse regulate, în aria teritorială de competență a Judeţului Cluj;

c) respectarea reglementărilor legale privind omologarea, înmatricularea şi efectuarea inspecţiilor tehnice periodice pentru mijloacele de transport propuse pentru efectuarea serviciului;

d) operaţiile de întreţinere şi reparaţii necesare parcului de mijloace de transport stabilit prin programul de transport județean, cu respectarea reglementărilor legale în vigoare privind efectuarea acestor activităţi (autorizarea operatorului economic, baza tehnico-materială, personalul utilizat, etc.);

e) menţinerea stării tehnice corespunzătoare a mijloacelor de transport, a instalaţiilor auxiliare şi a curăţeniei acestora;

f) condiţii pentru spălarea, salubrizarea şi dezinfectarea mijloacelor de transport;

g) spaţii în suprafaţă suficientă pentru parcarea mijloacelor de transport;

h) dotări speciale pentru urmărirea şi coordonarea în trafic a mijloacelor de transport, de intervenţie şi de depanare;

i) personal calificat şi vehicule de intervenţie operativă;

j) respectarea prevederilor legale în vigoare privind angajarea, desemnarea, pregătirea profesională, examinarea medicală şi psihologică a persoanelor cu funcţii care concură la siguranţa circulaţiei;

k) asigurarea pasagerilor şi a bagajelor acestora pentru riscurile ce cad în sarcina operatorului de transport;

l) respectarea capacităţilor de transport şi a programelor de circulaţie stabilite prin programul de transport judeţean şi caietele de sarcini ale licenţelor de traseu;

m) respectarea indicatorilor de performanţă şi de calitate stabiliți prin contractul de delegare a gestiunii serviciului și precizați în Regulamentul serviciului public de transport judeţean de persoane prin curse regulate, în aria teritorială de competență a Judeţului Cluj ;

n) furnizarea către Consiliul Judeţean Cluj a informaţiilor solicitate şi accesul la toate informaţiile necesare, în vederea verificării şi evaluării funcţionării şi dezvoltării serviciului de transport public judeţean de persoane prin curse regulate, în aria teritorială de competență a Judeţului Cluj;

o) realizarea unui sistem de evidenţă a sesizărilor şi reclamaţiilor şi de rezolvare operativă a acestora;

p) statistica accidentelor şi analiza acestora;

q) aplicarea unor metode performante de management care să conducă la reducerea costurilor de operare;

r) respectarea reglementărilor legale în vigoare din domeniul transporturilor;

s) respectarea legislaţiei în vigoare privind protecţia muncii, protecţia mediului, prevenirea şi combaterea incendiilor;

t) planificarea inspecţiilor tehnice periodice astfel încât să fie asigurat în fiecare zi numărul de vehicule necesar pentru acoperirea curselor cuprinse în programul de circulaţie;

u) alte condiţii specifice stabilite de autoritatea administraţiei publice județene.

3.1.2. Obligaţiile şi răspunderile personalului cu funcţii care concură la siguranţa circulaţiei, sunt cuprinse în Regulamentul serviciului public de transport judeţean de persoane prin curse regulate, în aria teritorială de competență a UAT Judeţul Cluj elaborat de autoritatea judeţeană de transport şi aprobat prin hotărâre a Consiliului Judeţean Cluj, Regulamentul (CE) nr. 1071/2009 precum şi în Ordinul nr. 1214/2015 al ministrului transporturilor pentru aprobarea normelor privind pregătirea şi atestarea profesională a personalului de specialitate din domeniul transporturilor rutiere.

**3.2.Cerinţe specifice**

3.2.1. Pentru realizarea serviciului operatorii economici trebuie să îndeplinească următoarele cerințe:

* + - 1. sunt organizaţi, în conformitate cu prevederile Regulamentului (CE) nr. 1370/2007, ca întreprindere publică sau privată sau orice grup de astfel de întreprinderi care exploatează servicii publice de transport de călători;
      2. obiectul contractului are corespondenţă în codul CAEN din certificatul constatator emis de ONRC;
      3. dețin licența comunitară conform prevederilor OG nr. 27/2011 sau un document similar cu cel solicitat, valabil în țara de origine;
      4. sunt înscrişi în Registrul de Evidenţă a Prelucrătorilor de Date cu Caracter Personal. Având în vedere specificul serviciului de transport județean (cu acordarea unor gratuitaţi specificate prin lege unor categorii de persoane precum elevii în baza unor legitimaţii de transport personalizate pentru elaborarea cărora sunt procesate date cu caracter personal). Înscrierea în Registru se realizează gratuit de către Autoritatea Naţională de Supraveghere a Prelucrării Datelor cu Caracter Personal în conformitate cu prevederile Regulamentului (UE) 2016/679 al Parlamentului European şi al Consiliului pentru protecţia persoanelor fizice în ceea ce priveşte prelucrarea datelor cu caracter personal şi libera circulaţie a acestor date şi de abrogare a Directivei 95/467/CE (Regulamentul general privind protecţia datelor), precum şi ale Legii nr. 506/2004, cu modificările şi completările ulterioare;
      5. dispun (în proprietate sau în leasing) de numărul minim de mijloace de transport prevăzut în ”Programul de transport” pentru lotul/loturile pentru care depun oferta și trebuie să fie conformă cu specificaţia din CIV - poziţia nr. 1 sau din certificatul de înmatriculare - lit. J) (categoria vehiculului);
      6. vor presta serviciul public de transport județean de persoane prin curse regulate cu mijloace de transport proprii.

3.2.2. Operatorii economici trebuie să îndeplinească următoarele cerințe tehnice minimale:

a) să deţină în proprietate sau să aibă contract de servicii cu un atelier auto, care deţine autorizaţie cel puţin pentru clasele de autorizare I şi II emisă de către autoritatea competentă pentru activităţi sau lucrări conforme cu marca şi tipul autobuzelor din ofertă, potrivit art. 6 lit. d) din Caietul de sarcini- cadru, aprobat prin O.M.T. nr. 972/2007, şi Reglementărilor privind autorizarea operatorilor economici care desfăşoară activităţi de reparaţii, de întreţinere, de reglare, de modificări constructive, de reconstrucţie a vehiculelor rutiere, precum şi de dezmembrare a vehiculelor scoase din uz - RNTR 9, aprobate prin O.M.T.C.T. nr. 2131/2005 cu modificările şi completările ulterioare;

b) să deţină în proprietate sau să aibă contract de închiriere prin care se asigură, parcarea vehiculelor deţinute numai la sediul social, la sediul punctelor de lucru, sucursalelor sau filialelor sau în locuri special amenajate autorizate în acest sens de către administraţia publică locală, în conformitate cu art. 133 lit. k) din Ordinul nr. 980/2011 pentru aprobarea Normelor metodologice din 30 noiembrie 2011 privind aplicarea prevederilor referitoare la organizarea şi efectuarea transporturilor rutiere şi a activităţilor conexe acestora stabilite prin Ordonanţa Guvernului nr. 27/2011 privind transporturile rutiere, cu modificările și completările ulterioare;

c) să deţină în proprietate sau să aibă contract de servicii cu o staţie de spălare şi igienizare autorizată, în conformitate cu prevederile art. 14 (2) lit. a) din Legea 92/2007 şi art. 6 lit. f) din Caietul de sarcini - cadru, aprobat prin O.M.T. 972/2007;

d) să aibă în proprietate sau să aibă contract de servicii cu o staţie de alimentare carburanţi autorizată şi care să permită pe perioada derulării contractului a utilizării (dacă este cazul) combustibililor alternativi. Solicitarea are ca fundament Directiva 2003/30/CE a Parlamentului European şi a Consiliului din 8 mai 2003 de promovare a biocombustibililor şi a altor combustibili regenerabili pentru transport.

3.2.3. Operatorul de transport trebuie să dispună de un minim de personal calificat şi de resurse umane obligatorii pentru îndeplinirea contractului:

a) minim o persoană de specialitate desemnată să conducă permanent şi efectiv activitatea de transport cu certificat de competenţă profesională eliberat de Autoritatea Rutieră Română – A.R.R., în conformitate cu Regulamentul (CE) nr. 1071/2009 precum şi în Ordinul nr. 1214/2015 al ministrului transporturilor pentru aprobarea normelor privind pregătirea şi atestarea profesională a personalului de specialitate din domeniul transporturilor rutiere;

b) minimul de şoferi disponibili (conform numărului minim de autobuze necesare îndeplinirii contractului);

3.2.4. Operatorii economici vor completa Formularul Mijloacele de transport din dotarea ofertantului, disponibile pentru a fi folosite în contractul de delegare de gestiune al serviciului, cu informațiile solicitate în tabelul menționat (*Anexa nr. 4*).

3.2.5. Pentru toate mijloacele de transport solicitate, operatorii economici participanţi la procedură vor prezenta următoarele documente:

a) Copie după copia conformă a licenţei de transport pentru fiecare mijloc de transport din listă;

b) Copia actelor de proprietate/contracte de leasing, pentru fiecare mijloc de transport din listă, semnate şi ştampilate de către reprezentantul legal al operatorului economic;

c) Copia certificatelor de înmatriculare, cărţilor de identitate, proceselor-verbale de predare - primire corespunzătoare contractelor de furnizare/leasing;

d) Copia certificatelor de clasificare, prin care se atestă gradul de confort al unui autobuz;

e) Copia documentului de omologare, după caz;

f) Balanţa analitică a mijloacelor fixe ale ofertantului;

g) Copie după dovada de verificare a limitatoarelor de viteză pentru fiecare mijloc de transport în conformitate cu prevederile art. 74 din O.G. nr. 27/2011 şi ale art. 25 pct. (4) şi (5) din Anexa 1 la O.M.T. nr. 972/2007;

3.2.6. Pentru mijloacele de transport deținute în proprietate, care sunt înmatriculate sau înregistrate într-un alt stat membru al Uniunii Europene sau în alt județ decât Județul Cluj, ofertantul va prezenta un angajament ferm prin care se obligă irevocabil si necondiționat ca, în situația în oferta depusă va fi declarată câștigătoare, va face toate demersurile necesare în vederea înmatriculării mijloacelor de transport în Județul Cluj.

3.2.7. Pentru mijloacele de transport în leasing care nu se află pe teritoriul României sau pentru cele care se află în alt judeţ decât judeţul Cluj, ofertantul va prezenta angajamentul ferm al proprietarului privind punerea la dispoziţia ofertantului a respectivelor mijloace de transport, pe durata implicării ofertantului în executarea contractului.

1. **Criterii de atribuire și evaluare a contractului**

4.1. Fără a aduce atingere dispoziţiilor legale sau administrative privind remunerarea anumitor servicii, Entitatea contractantă și-a bazat decizia de atribuire a contractului de delegare a gestiunii serviciului de transport public județean de persoane, prin curse regulate, pe utilizarea criteriului de atribuire ***„cel mai bun raport calitate-preţ”***, precum şi a factorilor de evaluare prevăzuţi în documentația de atribuire, factori care includ aspecte calitative, de mediu în legătură directă, obiectivă şi relevantă cu obiectul contractului.

4.2. În stabilirea factorilor de evaluare utilizaţi pentru determinarea ofertei celei mai avantajoase din punct de vedere economic în baza criteriului de atribuire cel mai bun raport calitate-preţ, Entitatea contractantă a avut în vedere prevederile Legii nr. 99/2016 privind achiziţiile sectoriale, cu modificările și completările ulterioare, H.G. nr. 394/2016 pentru aprobarea Normelor metodologice de aplicare a prevederilor referitoare la atribuirea contractului sectorial, cu modificările și completările ulterioare, Directiva 2014/25/UE a Parlamentului European şi a Consiliului din 26.02.2014 privind achiziţiile efectuate de entităţile care îşi desfăşoară activitatea în sectoarele apei, energiei, transporturilor şi serviciilor poştale şi de abrogare a Directivei 2004/17/CΕ, respectiv art. 209 alin. (5) din Legea nr. 99/2016, art. 82 alin. (1) şi (2) din Directiva 2014/25/UE, punctul (97), teza a III-a şi a IV-a din preambulul Directivei 2014/25/UE, art. 210 alin. (1) şi (2) lit. a) din Legea nr. 99/2016, art. 38 alin. (8), şi (9) din H.G. nr. 394/2016, art. 211 din Legea nr. 99/2016 şi punctul (97) teza a V-a din preambulul Directivei 2014/25/UE.

4.3. Factorii de evaluare utilizaţi pentru determinarea ofertei celei mai avantajoase din punct de vedere economic şi ponderea acestora sunt:

|  |  |  |  |
| --- | --- | --- | --- |
| Nr. crt. |  | Factori de evaluare | Punctaj maxim acordat fiecărui criteriu |
| 1. | Vechimea medie a parcului de autobuze | | Pv = 25 puncte |
| 2. | Clasificarea autobuzelor | | Pca = 10 puncte |
| 3. | Norma de poluare a autobuzelor | | Pnp = 10 Puncte |
| 4. | Nivelul tarifului(tariful mediu-lei/km/loc) | | Pt = 40 puncte |
| 5. | Dotarea cu instalație de aer condiționat | | Pac = 6 puncte |
| 6. | Capacitatea de transport | | Pct = 4 puncte |
| 7. | Utilizarea combustibililor alternativi, astfel cum sunt definiţi în Legea nr. 34/2017 privind instalarea infrastructurii pentru combustibili alternativi. (Pt5) | | Pcalt = 5 puncte |

**I Factorii de evaluare cu privire la componenta financiara a ofertei se calculează, pentru toate loturile indiferent de numarul de autovehicule solicitate, astfel:**

*1. Vechimea medie a parcului de autobuze*

PV – Punctajul pentru vechimea medie a parcului auto se calculează astfel: Se vor lua în considerare:

AF – anul de fabricaţie înscris în certificatul de înmatriculare şi cartea de identitate a mijlocului de transport;

AA – anul de atribuire a contractului de delegare a gestiunii.

AF = AA = 25 pct.

AF = AA - 1= 25 pct.

AF = AA - 2 = 24 pct.

AF = AA - 3 = 22 pct.

AF = AA - 4 = 20 pct.

AF = AA - 5 = 18 pct.

AF = AA - 6 = 16 pct.

AF = AA - 7 = 14 pct.

AF = AA - 8 = 12 pct.

AF = AA - 9 = 10 pct.

AF = AA - 10 = 8 pct.

AF ≥ 11 = 0 pct.

La acest criteriu se acordă puncte pentru fiecare autovehicul care va fi utilizat la executarea unui traseu din cadrul grupei. Punctele se cumulează şi apoi se face media aritmetică. Numărul de ani se stabileşte în funcţie de anul de fabricaţie înscris în certificatul de înmatriculare sau în cartea de identitate a autovehiculului, fără a se lua în considerare luna din an. Se acordă puncte pentru fiecare autovehicul care va fi utilizat la executarea fiecărui traseu în parte. Pentru fiecare traseu din grupa de trasee se va face media aritmetică. Punctele obţinute pe fiecare traseu se cumulează şi se face media aritmetică.

Modalitatea de demonstrare: Prezentare copie lizibilă după cartea de identitate a vehiculului.

*2. Clasificarea autobuzelor*

PCA – Punctajul pentru clasificarea autobuzelor se calculează astfel:

a. categoria I – 10 pct.

b. categoria II – 8 pct.

c. categoria III – 4 pct.

d. categoria IV – 2 pct.

La acest criteriu se acordă puncte pentru fiecare autovehicul care va fi utilizat la executarea traseului. Punctele se cumulează şi apoi se face media aritmetică. În cazul grupei de trasee se acordă puncte pentru fiecare autovehicul care va fi utilizat la executarea fiecărui traseu în parte. Pentru fiecare traseu din grupa de trasee se va face media aritmetică. Punctele obţinute pe fiecare traseu se cumulează şi se face media aritmetică.

Modalitatea de demonstrare: Prezentare copie lizibilă după certificat de clasificare.

*3. Norma de poluare a autobuzului*

PNP – Punctajul pentru norma de poluare a autobuzului se acordă astfel:

a. pentru fiecare mijloc de transport ce îndeplineşte normele de poluare EURO 6 – 10 pct.

b. pentru fiecare mijloc de transport ce îndeplineşte normele de poluare EURO 5 – 6 pct.

c. pentru fiecare mijloc de transport ce îndeplineşte normele de poluare EURO 4 sau EURO 3 – 0 pct.

d. **La prestarea Serviciului nu vor fi admise mijloace de transport Euro 2, Euro 1 și NON EURO !!!**

La acest criteriu se acordă puncte pentru fiecare autovehicul care va fi utilizat la executarea traseului. Punctele se cumulează şi apoi se face media aritmetică. În cazul grupei de trasee se acordă puncte pentru fiecare autovehicul care va fi utilizat la executarea fiecărui traseu în parte. Pentru fiecare traseu din grupa de trasee se va face media aritmetică. Punctele obţinute pe fiecare traseu se cumulează şi se face media aritmetică.

Modalitatea de demonstrare: Prezentare copie lizibilă după cartea de identitate a vehiculului.

4.*Nivelul tarifului*

PT - punctajul pentru acest factor se acordă astfel:

a. pentru oferta cu cel mai scăzut tarif mediu/km/loc se acordă punctajul maxim alocat factorului de evaluare, respectiv 40 puncte;

b. pentru oferta (n) cu alt tarif decât cel prevăzut la lit. a) se acordă punctajul astfel:

PT(n) = tariful minim/tariful (n) x 40

*5. Dotarea cu instalaţie de aer condiţionat*

PAC – Punctajul pentru dotarea cu aer condiţionat se calculează astfel:

a) pentru fiecare mijloc de transport dotat cu aer condiţionat se acordă 6 puncte;

b) pentru fiecare mijloc de transport ce nu este dotat cu aer condiţionat se acordă 0 puncte.

La acest criteriu se acordă puncte pentru fiecare autovehicul dotat cu aer condiţionat care va fi utilizat la executarea traseului. Punctele se cumulează şi apoi se face media aritmetică. În cazul grupei de trasee se acordă puncte pentru fiecare autovehicul care va fi utilizat la executarea fiecărui traseu în parte. Pentru fiecare traseu din grupa de trasee se va face media aritmetică. Punctele obţinute pe fiecare traseu se cumulează şi se face media aritmetică.

Modalitatea de demonstrare: Prezentare copie lizibilă după certificatul de clasificare.

*6. Capacitatea de transport*

PCT – Punctajul pentru capacitatea de transport, se acordă astfel:

a) pentru oferta ce propune autobuze având cea mai mare capacitate de transport se acordă punctajul maxim alocat factorului de evaluare, respectiv 4 punct;

b) pentru oferta (n) ce propune autobuze având capacitatea mai mică decât capacitatea maxim ofertată, se acordă punctajul astfel:

PCT(n) = capacitatea de transport a autobuzelor(n)/ capacitatea de transport maximă ofertată x 4

La acest criteriu se acordă puncte pentru fiecare autovehicul care va fi utilizat la executarea traseului. Punctele se cumulează şi apoi se face media aritmetică. În cazul grupei de trasee se acordă puncte pentru fiecare autovehicul care va fi utilizat la executarea fiecărui traseu în parte. Pentru fiecare traseu din grupa de trasee se va face media aritmetică. Punctele obţinute pe fiecare traseu se cumulează şi se face media aritmetică.

Modalitatea de demonstrare: Prezentare copie lizibilă după cartea de identitate a vehiculului.

*7. Utilizarea combustibililor alternativi astfel cum sunt definiți în Legea nr. 34/2017 privind instalarea infrastructurii pentru combustibili alternativi*

PCALT - Punctajul pentru utilizarea combustibililor alternativi, se acordă astfel:

- pentru fiecare mijloc de transport ce utilizează combustibili alternativi se acordă 5 puncte - pentru fiecare mijloc de transport ce nu utilizează combustibil alternativ se acordă 0 puncte.

La acest criteriu se acordă puncte pentru fiecare autovehicul care va fi utilizat la executarea traseului. Punctele se cumulează şi apoi se face media aritmetică. În cazul grupei de trasee se acordă puncte pentru fiecare autovehicul care va fi utilizat la executarea fiecărui traseu în parte. Pentru fiecare traseu din grupa de trasee se va face media aritmetică. Punctele obţinute pe fiecare traseu se cumulează şi se face media aritmetică.

Modalitatea de demonstrare: Prezentare copie lizibilă după cartea de identitate a vehiculului.

**Punctajul total al ofertei** se calculează însumând punctajele obținute la toți factorii de evaluare: Ptotal= PV + PCA + PNP + PT + PAC + PCT + PCALT În cazul în care există punctaje egale între ofertanţii clasaţi pe primul loc, departajarea acestora se face în funcţie de punctajul obţinut pentru criteriul cu ponderea cea mai mare. În ordinea ponderii, criteriile după care vor fi departajați ofertanții care obțin punctaje egale sunt: nivelul tarifului, vechimea medie a parcului de autobuze, norma de poluare a autobuzelor, dotarea cu instalație de aer condiționat, utilizarea combustibililor alternativi astfel cum sunt definiți în Legea nr. 34/2017 privind instalarea infrastructurii pentru combustibili alternativi, capacitatea de transport.

În cazul în care două sau mai multe oferte sunt clasate pe primul loc, cu punctaje egale, departajarea se va face având în vedere punctajul obținut la factorii de evaluare în ordinea descrescătoare a ponderilor acestora (ordinea este: nivelul tarifului, vechimea medie a parcului de autobuze, norma de poluare a autobuzelor, dotarea cu instalație de aer condiționat, utilizarea combustibililor alternativi astfel cum sunt definiți în Legea nr. 34/2017 privind instalarea infrastructurii pentru combustibili alternativi, capacitatea de transport). În situația în care egalitatea se menține, entitatea contractantă are dreptul să solicite noi propuneri financiare, iar oferta câștigătoare va fi desemnată cea cu propunerea financiară cea mai mică, respectiv tariful cel mai mic.

Nota 1: Înainte de atribuirea contractului, Entitatea contractantă solicită ofertantului clasat pe primul loc după aplicarea criteriului de atribuire să prezinte documente justificative actualizate prin care să demonstreze îndeplinirea tuturor criteriilor de calificare și selecție, în conformitate cu informațiile cuprinse în DUAE.

Nota 2: În situația în care ofertantul clasat pe primul loc nu demonstrează în mod corespunzător îndeplinirea integrală a tuturor criteriilor de calificare, Entitatea contractantă solicită ofertantului clasat pe locul următor să depună toate documentele justificative ca dovadă a informațiilor cuprinse în DUAE, în scopul verificării îndeplinirii criteriilor de calificare.

Entitatea contractantă atribuie contractul ofertantului clasat pe locul următor, dacă acesta îndeplinește toate criteriile de calificare prevăzute în anunțul de participare și/sau în Instrucțiunile către ofertanți.

**5.** Tipul contractului

5.1. Contractul care urmează a fi atribuit are ca obiect delegarea gestiunii serviciului public de transport judeţean de persoane prin curse regulate, în aria teritorială de competență a Judeţului Cluj (contract de servicii publice în sensul Regulamentului (CE) nr.1370/2007).

5.2. Modelul de contract propus este conform Ordinului Autorității Naționale de Reglementare pentru Serviciile Comunitare de Utilități Publice și a Agenției Naționale pentru achiziții publice nr. 131/1401/2019 *privind documentele standard și contractul-cadru care vor fi utilizate în cadrul procedurilor de delegare a gestiunii serviciului public de transport de persoane în unitățile administrativ-teritoriale, realizat cu autobuze, troleibuze și/sau tramvaie.*

1. **Modalitatea de implementare a contractului**

6.1.Condiţii referitoare la contract

6.1.1.Transportul public județean se efectuează în condiţiile Legii serviciilor de transport public de persoane în unitățile administrativ-teritoriale nr. 92/2007, cu modificările și completările ulterioare, ale O.U.G. nr. 27/2011, ale reglementărilor naţionale şi ale Uniunii Europene în vigoare din domeniul transporturilor rutiere (Regulamentul (CE) nr. 1370/2007), precum şi ale acordurilor şi convenţiilor internaţionale la care România este parte.

* + - 1. se execută de către operatorii de transport rutier, astfel cum sunt aceştia definiţi şi licenţiaţi conform prevederilor O.G. nr. 27/2011;
      2. se efectuează numai între localităţile judeţului Cluj;
      3. se efectuează numai pe traseele cuprinse în programul de transport judeţean şi cu programe de circulaţie prestabilite, aprobate de către Consiliul Judeţean Cluj;
      4. se efectuează de către operatorii de transport rutier cu autobuze deținute în proprietate sau în baza unui contract de leasing, înmatriculate în județul Cluj;
      5. persoanele transportate sunt îmbarcate sau debarcate în puncte fixe prestabilite, denumite staţii publice sau autogări, după caz;
      6. pentru efectuarea serviciului, operatorul de transport rutier percepe de la persoanele transportate un tarif de transport pe bază de titluri de călătorie individuale eliberate anticipat, al căror regim este stabilit și aprobat de entitatea contractantă;
      7. transportul cu autobuzele se efectuează numai pe bază de licenţe de traseu şi caiete de sarcini, elaborate şi eliberate în condiţiile prevederilor legale în vigoare;
      8. Consiliul Județean Cluj exercită competențe exclusive cu privire la acordarea licențelor de traseu operatorilor de transport rutier prestatori ai serviciului;
      9. Consiliul Județean Cluj contractează obligaţii de serviciu public. Contractele de servicii publice nu presupun în mod obligatoriu acordarea de compensaţii.

6.1.2. În perioada de mobilizare vor fi desfășurate minim următoarele activități:

a) obținerea licențelor de traseu;

b) angajarea personalului necesar pentru prestarea serviciului, inclusiv personal cu atribuții pentru repararea și întreținerea mijloacelor de transport și manager de transport, însoțite de dovada calificării profesionale aferenta fiecărei activități și fiecărui personal angajat;

c) dotarea mijloacelor de transport conform cerințelor din documentația de atribuire;

d) asigurarea infrastructurii, amenajată şi dotată pentru parcări, autorizată, conform prevederilor legale, de către autorităţile competente, dupa caz;

e) asigurarea atelierului de reparaţii auto, care deţine autorizaţie cel puţin pentru clasele de autorizare I şi II emisă de către autoritatea competentă pentru activităţi sau lucrări conforme cu marca şi tipul autobuzelor din ofertă, potrivit art. 6 lit. d) din Caietul de sarcini - cadru, aprobat prin O.M.T. nr. 972/2007 şi RNTR-9:2005;

f) asigurarea stației de spălare şi igienizare a autovehiculelor, autorizată, conform prevederilor legale, de către autorităţile competente;

g) asigurarea staţiei de alimentare cu carburanţi autorizată, conform prevederilor legale;

h) prezentarea contractelor de asigurare a persoanelor transportate şi a bagajelor acestora, precum și a contractelor de asigurare obligatorie RCA pentru fiecare autovehicul (copie conforma cu originalul);

i) asigurarea a dotărilor speciale de urmărire și coordonare în trafic a mijloacelor de transport, de intervenție și de depanare;

* + - 1. elaborarea procedurilor interne prevăzute în contractul de delegare;
      2. prezentarea, de către ofertanții care au sediul social într-un alt județ sau într-un alt stat membru al Uniunii Europene, a dovezii de stabilire a domiciliului fiscal, a punctului de lucru/sucursală/filială în pe raza Judeţului Cluj;
      3. prezentarea, de către ofertanții care au mijloacele de transport înmatriculate/înregistrate într-un alt județ sau intr-un alt stat membru al Uniunii Europene, a dovezii de înmatriculare/înregistrare a mijloacelor de transport în Județul Cluj;
      4. constituirea garanţiei de bună execuţie a contractului;
      5. perioada de mobilizare cuprinde perioada dintre data intrării în vigoare și data de începere efectivă a prestării serviciului, astfel cum sunt acestea definite în Contractul ce urmează a fi atribuit;
      6. perioada de mobilizare va lua sfârșit la data de începere a prestării Serviciului, atunci când toate condițiile prevăzute în acest sens de contractul de delegare încheiat vor fi îndeplinite și confirmate printr-un proces-verbal de constatare încheiat în acest sens;

6.1.3. În cazul în care doi sau mai mulți operatori economici participă la procedură în asociere, iar asocierea este desemnată câștigătoare a procedurii de atribuire, după desemnarea câștigătorului și înainte de începerea perioadei de mobilizare, dar într-o perioadă ce nu poate depăși 30 de zile, Asocierea trebuie să îndeplinească obligația privind adoptarea de către membrii a formei juridice solicitate prin documentația de atribuire (constituirea unei societăți în condițiile prevăzute de Legea societăților nr. 31/1990, cu modificările și completările ulterioare).

6.1.4. În perioada de maxim 30 de zile de la comunicarea rezultatului procedurii, Asocierea câștigătoare a procedurii de atribuire trebuie să îndeplinească următoarele:

a) înmatricularea la Oficiul Registrului Comerțului de pe lângă Tribunalul Cluj a noii societăți comerciale, rezultată ca urmare a obligațiilor asumate de membrii asocierii, prin Acordul de asociere, precum și prezentarea certificatului de înmatriculare a societății (copie conforma cu originalul) și a certificatului constatator;

b) prezentarea licenței comunitare de transport și copiile conforme ale licenței comunitare pentru toate mijloacele de transport ofertate și care vor fi utilizate pentru prestarea serviciului;

6.1.5. În cazul în care o asociere care participă la procedură este desemnată câștigătoare, în perioada de mobilizare, suplimentar celor enumerate anterior, va trebui să îndeplinească următoarele:

a) Înmatricularea mijloacelor de transport destinate prestării serviciului de transport public județean, care sunt în proprietatea membrilor asocierii, pe noua societate creată și menționarea ca utilizator a noii societăți create în cazul mijloacelor de transport utilizate în leasing financiar și sau operațional;

b) În cazul în care, pentru demonstrarea cerinței privind dotarea cu facilitățile tehnice menționate în prezentul caiet de sarcini, sunt prezentate contracte de închiriere, se vor prezenta contractele de închiriere în care calitatea de locatar este deținută de noua societate înființată de asociere. În aceeași sens, în cazul în care aceste facilități sunt deținute în leasing, se va proceda la prezentarea contractelor de leasing în care utilizator este noua societate înființată de asocierea participantă la procedură.

6.1.6. Realizarea operațiunilor sus menționate sunt necesare datorită specificului activității delegate și ținând cont de faptul că în conformitate cu art. 67 alin. 2-5 din Legea nr. 99/2016 și art. 37 din HG nr. 394/ 2016, operatorii economici participanți la procedura de atribuire au obligația, ca la semnarea contractului de delegare a gestiunii, să respecte și să facă dovada că se afla într-una din situațiile prezentate în cadrul art. 30 din Legea nr. 92/ 2007.

6.2. Sistemul de transport public judeţean de persoane şi condiţiile de executare a contractului

6.2.1 Operatorul de transport rutier are dreptul să efectueze, în condiţiile legislaţiei în vigoare, transport rutier public judeţean de persoane prin curse regulate, în aria administrativ - teritorială a judeţului Cluj,

6.2.2 Operatorul de transport are obligaţia să efectueze serviciului public de transport persoane prin curse regulate, în Judeţul Cluj, cu respectarea Programului de transport judeţean pentru reţeaua de trasee din judeţul Cluj, ce constituie *Anexa nr. 1* la Caietul de sarcini al Serviciului public de transport persoane prin curse regulate, în județul Cluj, care conține condițiile specifice privind traseele, perioadele şi programul de circulaţie, capacitatea mijloacelor de transport şi numărul mijloacelor de transport necesare.

6.2.3. Denumirea staţiilor şi autogărilor și amplasarea lor pentru fiecare traseu sunt prezentate în *Anexa nr. 3* la Caietul de sarcini al Serviciului public de transport persoane prin curse regulate, în județul Cluj,

6.2.4 Serviciul public de transport județean de persoane prin curse regulate se efectuează numai de către operatorii de transport rutier care deţin licenţă de traseu valabilă. Licenţa de traseu se eliberează pentru traseele cuprinse în Programul de transport rutier de persoane prin curse regulate în judeţul Cluj, însoţită de caietul de sarcini al acesteia.

6.2.5. În vederea realizării unui sistem de transport public judeţean de persoane care să asigure deplasarea călătorilor în condiţii de siguranţă a circulaţiei rutiere şi pietonale, confort, regularitate şi continuitate, operatorul de transport trebuie să îndeplinească următoarele cerinţe:

a) să asigure utilizarea pe timpul transportului a plăcii de traseu, plasată la loc vizibil în faţa mijlocului de transport, cu nominalizarea operatorului de transport rutier, a traseului şi a tipului de transport efectuat sau panou de afișaj electronic care să cuprindă cel puțin aceleași informații ca și placa de traseu;

b) să asigure prin conducătorul auto supravegherea urcării şi coborârii pasagerilor;

c) mijlocul de transport nu trebuie să circule cu uşile deschise sau cu pasageri pe scara autovehiculului;

d) să asigure urcarea şi coborârea bagajelor din portbagajul autobuzului;

e) să nu admită la transport în salonul autobuzului:

* + - * materii greu mirositoare;
      * materii inflamabile;
      * butelii de aragaz;
      * butoaie de carbid;
      * tuburi de oxigen;
      * materiale explozibile;
      * filme cinematografice neambalate în cutii metalice;
      * produse caustice;
      * materiale sau obiecte care prin natura, formatul sau dimensiunile lor pot produce daune sau pot murdări autovehiculul, bagajele sau îmbrăcămintea călătorilor;
      * obiecte sau mărfuri interzise la transport prin dispoziţiile legale.

f) să nu supraîncarce autobuzul peste capacitatea utilă de transport, exprimată prin numărul de locuri pe scaune înscris în certificatul de înmatriculare;

g) să asigure spaţii libere suficiente pentru transportul bagajelor pasagerilor şi să permită transportul mărfurilor/coletelor doar în limitele spaţiilor disponibile;

h) să nu oprească pentru urcarea sau coborârea pasagerilor în alte locuri decât în cele prevăzute în caiet de sarcini;

i) să asigure gratuit readucerea călătorilor la punctul de plecare în cazul în care călătoria nu se poate realiza până la destinaţie din cauză de forţă majoră;

j) să asigure preluarea călătorilor din autobuzele rămase imobilizate pe traseu în termen de maxim 3 ore de la apariţia evenimentului;

k) să asigure călătorii şi bagajele acestora pentru riscurile ce cad în sarcina operatorului de transport;

l) să emită legitimaţii de călătorie corespunzătoare sumelor încasate pentru călători şi bagaje;

m) să asigure dotarea autobuzelor destinate serviciului cu aparat de marcat electronic fiscal și cititor de carduri, în condițiile prevăzute de legislația în vigoare;

n) să utilizeze numai legitimaţii de călătorie înseriate pentru pasageri şi bagaje, înregistrate ca documente cu regim special;

o) să nu permită călătoria decât în baza legitimaţiilor de călătorie individuale valabile, respectiv a biletelor, abonamentelor și legitimaţiilor speciale;

p) în salonul autobuzelor pot fi transportate numai bagajele de mână care pot fi ţinute în mână sau în plasa portpachet. În salonul autobuzului nu pot fi transportate bagajele care:

- nu se încadrează în categoria bagajelor de mână;

- conţin produse neadmise la transport;

- sunt aşezate pe culuarul de acces sau pe platforma din faţă ori din spate a autovehiculului.

r) să nu admită la transport bagajele aşezate pe scaunele libere din salonul autobuzului, chiar dacă spaţiul rămas neutilizat de către pasageri ar permite acest lucru;

s) bagajele depuse în spaţiul destinat bagajelor se manipulează numai de către conducătorul auto;

ş.) la cel puţin unul din capetele de traseu, prin registrul de mişcare, să se evidenţieze cursele proprii plecate şi sosite;

t) să execute transportul călătorilor strict în conformitate cu prevederile programelor de circulație;

ț) să asigure efectuarea tuturor curselor, iar în caz de imobilizare a autobuzelor, să ia măsuri de înlocuire a acestora;

u) să anunţe anticipat cursele care nu pot fi executate din cauză de forţă majoră sau alte cauze, la capetele de linie şi, în limita posibilităţilor, şi pe traseu;

v) să asigure oprirea în toate staţiile prevăzute în programul de transport județean pentru urcarea călătorilor şi a bagajelor;

w) să nu blocheze staţiile publice prin parcarea autovehiculelor deţinute sau prin efectuarea unor lucrări de întreţinere/ reparaţii la acestea;

x) să asigure suplimentar autobuze pentru preluarea fluxurilor ocazionale de călători de pe traseele deservite;

y) să asigure vânzarea biletelor la capetele de linie şi în autobuz, inclusiv cu anticipaţie;

z) la emiterea abonamentelor să respecte reglementările în vigoare;

aa) să nu emită legitimaţii de călătorie peste capacitatea autobuzului exprimată prin numărul de locuri pe scaune;

ab) să accepte la transport toţi călătorii care au legitimaţii de călătorie valabile pentru cursa respectivă, în limita capacităţii autobuzului;

ac) să asigure transportul gratuit al copiilor sub 5 ani, în condițiile în care aceștia nu ocupă locuri separate;

ad) să informeze călătorii despre intenția de modificare a tarifelor de transport, cu cel puțin 30 de zile înainte de utilizare, prin afișarea în mijloacele de transport a unui anunţ în acest sens, care va cuprinde în mod obligatoriu cuantumul noilor tarife;

ae) cursele dubluri efectuate ocazional pentru preluarea unui flux suplimentar de călători existent temporar în punctele de îmbarcare sau cele efectuate pentru preluarea pasagerilor de la un vehicul rămas imobilizat în traseu nu se consideră curse noi; acestea se efectuează după aceleaşi programe de circulaţie ca al cursei dublate, în următoarele condiţii:

* + - * depăşirea capacităţii de preluare a autovehiculului iniţial;
      * menţionarea în foaia de parcurs a caracterului cursei;

af) autobuzele trebuie să aibă inspecţia tehnică efectuată la termen;

ag) autobuzele trebuie salubrizate, spălate şi dezinfectate zilnic sau de câte ori este nevoie;

ah) în interiorul autobuzelor trebuie să existe afişat, la loc vizibil, numele conducătorului auto;

ai) autobuzele trebuie să fie echipate cu instalaţie de încălzire/condiţionare a aerului în stare de funcţionare;

aj) la bordul autobuzelor trebuie să existe mijloace pentru prevenirea şi combaterea incendiilor, precum şi ciocan pentru spart geamurile în caz de necesitate;

ak) în perioada de iarnă autobuzele trebuie să fie echipate corespunzător circulaţiei pe drumuri cu aderenţă scăzută;

al) autobuzele trebuie să fie dotate cu spaţii de depozitare special amenajate pentru transportul bagajelor; bagajele ce depăşesc capacitatea spaţiilor de depozitare pot fi transportate în remorci închise, ataşate autovehiculului;

am) autobuzele trebuie să aibă un aspect estetic corespunzător;

an) autobuzele trebuie să fie inscripţionate pe părțile laterale cu denumirea operatorului de transport rutier. Zonele publicitare din interiorul şi în exteriorul autobuzelor trebuie să nu afecteze vizibilitatea sau lizibilitatea semnelor cu destinaţia, iar logo-ul Operatorului nu va acoperi nicio fereastră cu vizibilitate spre exterior;

ao) autobuzele trebuie să fie dotate cu tahograf care va funcţiona pe toată durata desfăşurării transportului, conform reglementărilor în vigoare;

ap) în interiorul autobuzelor trebuie afişate, la loc vizibil, tarifele de transport pe bază de bilete;

ar) autobuzele trebuie să aibă locuri rezervate pentru invalizi, bătrâni, femei însărcinate, persoane cu copii în braţe;

as) autobuzele trebuie dotate cu sistem de monitorizare şi localizare GPS. Platforma GPS trebuie să aibă posibilitatea afişării poziţiei autobuzului în timp real într-o interfaţă de tip web şi vizualizarea istoricului traseelor;

aș) să asigure accesul liber şi nediscriminatoriu la transport, în baza documentelor stabilite de reglementările în vigoare, al persoanelor care beneficiază de facilităţi/gratuităţi la transport;

at) să asigure informarea anticipată a călătorilor cu privire la modificari temporare (suspendari, limitari, micsorarea frecvenței de circulație, devieri de traseu etc.) în deservirea unor trasee, atunci când aceste modificari sunt necesare în caz de avarii sau pentru executarea unor lucrări la infrastructura rutieră;

aț) să asigure afișarea în fiecare stație a orelor de circulație a mijloacelor de transport proprii cu care efectuează serviciul și opresc în stația respectivă;

au) să respecte întocmai legile şi reglementările specifice transportului rutier de persoane.

av) să efectueze toate cursele de pe traseele atribuite;

aw) să încheie contracte de acces în autogară, în conformitate cu caietele de sarcini anexe la licențele de traseu;

ax) să permită accesul liber şi nediscriminatoriu al utilizatorilor la serviciul prestat;

ay) să asigure respectarea drepturilor utilizatorilor;

az) să efectueze serviciul, conform prevederilor graficelor de circulație (*Anexa nr.2)*, în condiţii de calitate, siguranţă, regularitate şi confort;

ba) să asigure continuitatea serviciilor prestate;

bb) să coreleze capacitatea de transport cu fluxurile de călători existente;

bc) să nu încarce în mod artificial costurile de operare;

bd) să pună la dispoziţia publicului călător mijloace de transport care să îndeplinească condiţiile impuse de legislaţia în vigoare privind siguranţa circulaţiei şi protecţia mediului;

be) să încheie şi să onoreze contractele de asigurări pentru mijloacele de transport deţinute, precum şi asigurarea călătorilor şi bunurilor acestora, conform prevederilor legislaţiei în vigoare privind asigurările;

bf) să informeze permanent călătorii cu privire la traseele, programele de circulaţie, tarifele aplicate, precum şi modificarea acestora;

bg) să aplice normele de securitate şi sănătate în muncă specifice activităţii desfăşurate în cadrul serviciului;

bh) să planifice efectuarea inspecţiilor tehnice periodice pentru mijloacele de transport, astfel încât să se asigure respectarea programului de circulaţie şi a prevederilor reglementărilor legale în vigoare privind circulaţia rutieră;

bi) să deţină la sediul social următoarele documente:

* + - * asigurarea pentru persoanele transportate şi bagajele acestora pentru riscuri de accidente ce cad în sarcina operatorului de transport;
      * cărţile de identitate ale autobuzelor, în original pentru cele deţinute în proprietate, respectiv în copie pentru cele deţinute în baza unui contract de leasing;
      * contractele de leasing pentru autobuzelor utilizate;
      * avizele medicale şi psihologice valabile pentru persoana desemnată să conducă permanent şi efectiv activitatea de transport rutier, precum şi pentru conducătorii auto;
      * toate documentele care atestă menţinerea condiţiilor iniţiale care au stat la baza eliberării licenţei comunitare;
      * documentele doveditoare din care să rezulte angajarea în condiţii legale a persoanelor cu funcţii care concură la siguranţa circulaţiei;
      * evidenţa şi planificarea inspecţiilor tehnice periodice pentru mijloacele de transport;
      * evidenţa accidentelor de circulaţie, documentele de cercetare administrativă a accidentelor de circulaţie, precum şi notele informative transmise Consiliului Judeţean Cluj în cazul accidentelor grave de circulaţie;
      * alte documente prevăzute de reglementările legale în vigoare;

bj) să respecte obligaţiile stabilite prin contractele de delegare a gestiunii serviciului, prin caietul de sarcini și prin regulamentul de organizare şi funcţionare a serviciului;

bk) să furnizeze Consiliului Judeţean Cluj, respectiv autorităţilor de reglementare competente conform legii, informaţiile solicitate şi să asigure accesul la documentaţiile şi la actele individuale pe baza cărora efectuează serviciul în verificării şi evaluării funcţionării şi dezvoltării serviciului;

bl) să notifice Consiliului Judeţean Cluj înlocuirea autobuzelor cu care au obţinut licenţe de traseu, cu respectarea condiţiilor impuse de Regulamentul serviciului public de transport judeţean de persoane prin curse regulate, în aria teritorială de competență a Judeţului Cluj;

bm) să comunice Consiliului Judeţean Cluj înmatriculările autobuzelor cu care efectuează serviciul, intervenite ulterior atribuirii licențelor de traseu;

bn) să se prezinte la autoritatea judeţeană de transport în vederea înlocuirii caietului de sarcini al licenței de traseu, în cazurile prevăzute de Regulamentul pentru efectuarea serviciului public de transport persoane prin curse regulate, în Judeţul Cluj;

bo) să permită accesul în mijloacele de transport a persoanelor împuternicite prin dispoziţie de Preşedintele Consiliului Judeţean Cluj să execute controlul modului de efectuare a serviciului;

bp) să plătească despăgubiri persoanelor fizice sau juridice pentru prejudiciile aduse din culpă, conform prevederilor legale şi/sau contractuale, dacă acestea nu sunt acoprite prin poliţa de asigurare;

br) să asigure finanţarea pregătirii profesionale şi efectuarea examinărilor medicale şi psihologice ale propriilor angajaţi;

bs) să pună în aplicare metode performante de management, care să conducă la reducerea costurilor de operare;

bș) să gestioneze serviciul prestat pe criterii de competitivitate şi eficienţă economică;

bt) să promoveze dezvoltarea, modernizarea şi exploatarea eficientă a bazei tehnicomateriale aferente serviciului prestat.

6.2.6 Mecanismul de realizare a monitorizării de către Entitatea contractantă a activităților realizate de către prestator

6.2.6.1. Entitatea contractantă va monitoriza, verifica și va controla periodic modul de realizare a serviciului public de transport călători, efectuat în baza contractului de delegare a gestiunii serviciului de către Operator, inclusiv a vehiculelor, echipamentelor și instalațiilor folosite de Operator.

6.2.6.2. Monitorizarea și controlul se efectuează:

a) în trafic, în punctele unde oprirea, staționarea sau parcarea pe drumul public este permisă, conform prevederilor legale în vigoare, precum și în punctele de îmbarcare/debarcare a călătorilor în condițiile stabilite conform anexei 3 a Caietului de sarcini al serviciului public de transport persoane prin curse regulate, în Județul Cluj, aprobat de Entitatea contractantă.

b) la sediul/punctul de lucru al Operatorului, în prezența unui reprezentant al acestuia. În urma fiecărei verificări la sediul/punctul de lucru al Operatorului se va întocmi un proces verbal în două exemplare, unul pentru fiecare Parte, semnate de către cele două părți.În procesul verbal se vor specifica timpul și locul inspecției, obiectul controlului, măsurile propuse, termenele de soluționare, precum și obiecțiile Operatorului, dacă este cazul. Entitatea contractană și Operatorul vor soluționa obiecțiile formulate , în termen de 15 zile.

6.2.6.3. Operatorul are obligația de a pune, de îndată, la dispoziția echipei de control a Entității contractante, orice date și informații solicitate și să asigure accesul la toate informațiile privind prestarea Serviciului de transport rutier județean de persoane, inclusiv la cele contabile.

6.2.6.4 Entitatea contractantă are dreptul de a solicita remedierea oricărei incălcări a obligațiilor Operatorului rezultate din contractul de delegare a gestiunii serviciului.

6.2.6.5. Entitatea contractantă are dreptul de a adopta programe de măsuri ca urmare a neîndeplinirii indicatorilor de performanță de catre Operator și de a aplica sancțiunile prevăzute în contractul de delegare a gestiunii serviciului.

6.2.6.6.. Entitatea contractantă are dreptul de a efectua controale periodice cu privire la modul în care sunt gestionate reclamaţiile călătorilor.

6.3 Termene de raportare și recepție

6.3.1**.** Înainte de data de 30 iunie a fiecărui an, Operatorul are obligaţia de a furniza Entităţii Contractante un raport anual pentru anul calendaristic anterior, care trebuie să conţină următoarele:

a.) Bilanţul contabil şi anexele la acesta;

b.) Raportul de gestiune al administratorilor;

c.) Raportul auditorului ce a efectuat auditul tehnico-economic;

d.) Raportul privind inventarierea patrimoniului;

e.) Raportul privind realizarea investiţiilor prevăzute în anexele la contract;

f.) Situaţia veniturilor;

g.) Situaţia amortizării

h.) Situaţia costurilor directe

i.) Situaţia costurilor indirecte;

j.) Numărul angajaţilor şi costurile de muncă.

6.3.2**.** Trimestrial, Operatorul are obligaţia de a prezenta Entităţii contractante un raport al vânzărilor de bilete şi abonamente şi al numărului de călători transportaţi.

6.3.3**.** Operatorul are obligaţia de a prezenta lunar, până la data de 10 a fiecărei luni, un raport cu informaţiile pe baza cărora Entitatea contractantă poate evalua respectarea indicatorilor de performanță.

6.4. Riscurile ce ar putea apărea în asigurarea serviciului de transport public județean de persoane

Având în vedere particularitățile serviciului public de transport judeţean de persoane prin curse regulate precum și reglementările legale specifice, așa cum a rezultat din prezentarea de mai sus, Entitatea contractantă prezintă în continuare riscurile ce ar putea să apară în asigurarea serviciului de transport public județean, repartiția acestora între Entitatea contractantă/delegatar și operatorul economic/delegant, precum și modalitatea de gestionare a acestora:

|  |  |  |  |
| --- | --- | --- | --- |
| **Categoria de risc** | **Descriere** | **Consecințe** | **Gestionare** |
| **Riscuri de amplasament** | |  |  |
| Structura existentă a infrastructurii de transport | Drumurile județene existente, respectiv traseele pe care se efectuează transportul județean sunt sau au tendință să se deterioreze rapid | O uzura accentuata a mijloacelor de transport și majorarea costurilor de întreținere | Delegatarul, ca  administrator/proprietar al acestor drumuri va lua toate măsurile necesare să le mențină bună stare |
| **Aspecte legate de finanțarea contractului** | | | |
| Modificări de taxe | Pe parcursul contractului regimul de taxe și impozite se schimba în defavoarea delegantului | Impact negativ asupra veniturilor financiare ale delegantului și  imposibilitatea asigurării serviciului la nivelul impus | Stabilirea procentului ce îl reprezintă taxele si impozitele din valoarea tarifului la fundamentarea acestuia și stabilirea modalității de modificare a tarifului proporțional cu aceste modificări. |
| **Operare** | |  |  |
| Întreținere și reparare | Defectarea mijloacelor de transport mai des decât sa luat in considerare ducând la cheltuieli mai mari de întreținere și reparație decât cele folosite la fundamentarea tarifelor de transport. | Creșterea costurilor de operare cu efecte negative atât asupra calității serviciului prestate prin scăderea mijloacelor de transport utilizate, cât și asupra realizării investițiilor planificate prin diminuarea profitului obținut. | Delegatarul a stabilit ca factor de evaluare „vechimea parcului de autovehicule” prin care se acorda cele mai mari punctaje mijloacelor de transport cu o vechime cât mai mică, astfel încât să se diminueze probabilitatea de defectare a acestora peste limita previzionată. |
| **Piata** | |  |  |
| Schimbări demografice | O schimbare demografică sau socio-economica afectează cererea pentru serviciile de transport | Venituri sub proiecțiile financiare anterioare | Prevederea de condiții contractuale care să permită, de comun acord, modificarea prestării serviciului astfel încât acestea să satisfacă cererea utilizatorilor finali, însă nu mai mult de 10% din valoarea inițiala |
| Inflația | Valoarea plăților în timp este afectată de inflație | Diminuarea în termeni reali a veniturilor din prestarea serviciului | În contract se prevede o modalitate de actualizare, ajustare a tarifelor pentru a compensa inflația. |
| **Risc legal și de politică a delegatarului** | | | |
| Reglementare | Existenta unui cadru statutar de reglementari care vor afecta Delegantul | Efect asupra costurilor și veniturilor | Delegantul evaluează sistemul de reglementari și își fundamentează oferta în consecință. |
| Schimbări legislative și/sau de politică referitoare la prestarea acestor servicii | Schimbare legislative și/sau a politicii delegatarului, care nu poate fi anticipată la semnarea contractului și care este adresată direct, specific și exclusiv prestării serviciului de transport, ceea ce conduce la costuri de capital sau operaționale suplimentare din partea Delegantului. | O creștere semnificativă în costurile operaționale ale Delegantului și/sau necesitatea de a efectua cheltuieli de capital pentru a putea răspunde acestor schimbări | Delegatarul poate sa reducă răspunderea pentru astfel de schimbări prin monitorizarea și limitarea schimbărilor ce ar putea avea astfel de consecințe asupra serviciului. |
| Schimbări legislative  si/sau de politica la nivel național | Schimbare legislative și/sau a politicii la nivel național, care nu  poate fi anticipata la semnarea contractului și care este adresata direct sau se aplica indirect și serviciului de transport persoane, ceea ce conduce la costuri de capital sau operaționale suplimentare din partea  Delegantului | O creștere semnificativă în costurile operaționale ale  Delegantului și/sau necesitatea de a efectua cheltuieli de capital pentru a putea răspunde acestor schimbări | Prevederea de clauze care sa reglementeze cât  mai multe asemenea modificări posibile: taxe și impozite, inflație, etc. |
| **Activele delegatarului** | |  |  |
| Depreciere tehnica | Deprecierea tehnică este mai mare decât cea prevăzută | Creste costurile de retehnologizare | Delegantul va lua măsurile organizatorice necesare pentru evitarea unei astfel de situații. |
| **Forța majora** | |  |  |
| Forța majoră | Forța majoră, astfel cum este  definita prin lege, împiedică realizarea contractului | Pierderea sau avarierea activelor delegantului și pierderea /diminuarea posibilității de obținere a veniturilor preconizate | Delegantul va lua măsuri de asigurare a activelor implibcate în asigurarea serviciului asfel încât să poată fi reparate sau înlocuite in cel mai scurt timp posibil |

6.5. Penalităţi

Nerespectarea obligaţiilor asumate prin contract de către una dintre părţi, în mod culpabil, dă dreptul părţii lezate de a considera contractul reziliat de drept/de a cere rezilierea contractului şi de a pretinde plata de daune-interese în condiţiile prevederilor art. 1530 și următoarele din Legea nr. 287/2009 privind Codul Civil republicat, cu modificările şi completările ulterioare.

**6.6.** Stabilirea, ajustarea/modificarea tarifului mediu pe km/loc pentru serviciul public de transport judeţean de persoane prin curse regulate

6.6.1. Tarifele de călătorie pentru serviciile publice de transport judeţean de persoane efectuat cu autobuze/microbuze prin curse regulate **se stabilesc**, prin calcul, de către consiliile judeţene în baza tarifului mediu pe km/loc ofertat de către operatorul de transport rutier desemnat câştigător al procedurii competitive desfăşurate în conformitate cu prevederile Legii nr. 99/2016 privind achiziţiile sectoriale, cu modificările şi completările ulterioare. (Art. 271 din Ordinul nr. 272/2007 al președintelui A.N.R.S.C. pentru aprobarea Normelor-cadru privind stabilirea, ajustarea şi modificarea tarifelor pentru serviciile publice de transport local şi judeţean de persoane, cu modificările și completările ulterioare.)

6.6.2. Pe fiecare traseu judeţean operatorii de transport rutier vor aplica mai multe tarife de călătorie stabilite de către consiliile judeţene în funcţie de nivelul tarifului mediu pe km/loc aferent tranşei de distanţă sau, după caz, zonei kilometrice respective.

6.6.3. Nivelul tarifelor de călătorie se determină conform prevederilor art. 272 din Ordinul nr. 272/2007 al președintelui A.N.R.S.C. pentru aprobarea Normelor-cadru privind stabilirea, ajustarea şi modificarea tarifelor pentru serviciile publice de transport local şi judeţean de persoane, cu modificările și completările ulterioare, după cum urmează:

6.6.4. Operatorii de transport rutier ofertează şi fundamentează, pentru fiecare lot în parte pentru care depune oferta, pe structura elementelor de cheltuieli prevăzute în anexa nr. 2 la normele-cadru, (conform prevederilor art. 272,alin. (1), lit. a) din Ordinul nr. 272/2007 al președintelui A.N.R.S.C. pentru aprobarea Normelor-cadru privind stabilirea, ajustarea şi modificarea tarifelor pentru serviciile publice de transport local şi judeţean de persoane, cu modificările și completările ulterioare) nivelul tarifului mediu pe km/loc, potrivit formulei:

**Tm (km/loc) = V(t)/N (km) x Cap.m. (loc) (lei/km/loc),** unde:

**Tm** - tariful mediu pe km/loc (lei/km/loc);

**V(t)** - valoarea totală a serviciului, poz. VIII din anexa nr. 2 la prezentele normele-cadru (lei);

**N (km)** - numărul total de kilometrii planificaţi anual, poz. IX din anexa nr. 2 la normele-cadru (km);

* **Cap.m (loc)** - capacitatea medie de transport, poz. XI din anexa nr. 2 la normele-cadru, care se calculează potrivit formulei:
* **Cap.m (loc) = Cap.1 + Cap.2 + ... + Cap.N/AN x k, unde:**
* **Cap.1** - capacitatea de transport a autobuzului 1 (nr. locuri);
* **Cap.2** - capacitatea de transport a autobuzului 2 (nr. locuri);
* Cap.n - capacitatea de transport a autobuzului N (nr. locuri); AN - numărul total de autobuze;

-**k = 70%** - grad mediu de ocupare a locurilor în autobuz;

6.5.5. Autoritatea contractantă a stabilit tranșe de distanțe/zone kilometrice conform prevederilor art. 272,alin. (1), lit. b) din Ordinul nr. 272/2007 al președintelui A.N.R.S.C. pentru aprobarea Normelor-cadru privind stabilirea, ajustarea şi modificarea tarifelor pentru serviciile publice de transport local şi judeţean de persoane, cu modificările și completările ulterioare.

6.6.6. Tarifele de călătorie stabilte pe tranșe de distanţe/zone kilometrice, vor fi rotunjite la valori de leu cu subdiviziuni de două zecimale, astfel:

* prin rotunjire la un leu pentru fracţiunile de peste 75 de bani inclusiv,
* prin rotunjire la 50 de bani a fracţiunilor cuprinse între 25 de bani inclusiv și 74 de bani inclusiv şi prin neglijarea fracţiunilor de până la 24 de bani inclusiv.

6.6.7. Abonamentele se calculează după formula:

**Valoare abonament = valoare bilet de călătorie x nr. călătorii (dus și întors) x %,** unde:

**- numărul de călătorii (dus și întors)** = 2 x numărul de zile lucrătoare din lună (media este de 21 zile lucrătoare/lună) ,

**- % (procent din valoarea biletului de călătorie)** se stabilește de fiecare operator de transport pe baza propriilor calcule de rentabilitate economică .

Exemplu de calcul:

* pe traseul N, valoarea biletului de călătorie pe distanța între localitățile A și B este de 10 lei/călătorie,
* - zile lucrătoare în lună = 21,

Valoare abonament = 10 lei/călătorie x (21 zile lucrătoare x 2) x 80% = 336 lei/lună

Valoarea abonamentelor va stabilită prin rotunjire la nivel de leu, fără subdiviziuni, prin rotunjire la un leu pentru fracţiunile de peste 50 de bani inclusiv, şi prin neglijarea fracţiunilor de până la 49 de bani inclusiv.

6.6.8. **Ajustarea tarifelor** - reprezintă operaţiunea de corelare a nivelurilor tarifelor stabilite anterior, cu evoluţia generală a preţurilor şi tarifelor din economie, potrivit Normelor - cadru aprobate prin Ordinul nr. 272/2007.

6.6.9. Tarifele de călătorie pentru serviciul public de transport judeţean de persoane prin curse regulate se pot ajusta periodic, la un interval de minimum 6 luni, pe baza cererilor primite de la operatorii de transport/transportatorii autorizaţi, prin hotărâri ale Entităţii Contractante, în baza creşterii indicelui preţului de consum total faţă de nivelul existent la data stabilirii sau, după caz, la data precedentei aprobări.

6.6.10. Nivelul tarifului mediu pe km/loc pentru serviciile publice de transport judeţean de persoane se determină pe baza analizei situaţiei economico-financiare a operatorilor de transport/transportatorilor autorizaţi, precum şi a influenţelor reale primite în costuri, determinate de evoluţia indicelui preţului de consum total pe economie comunicat de Institutul Naţional de Statistică.

6.6.11. Modificarea tarifelor - reprezintă operaţiunea de corelare a nivelurilor costurilor şi tarifelor stabilite anterior, aplicabilă în situaţiile în care intervin schimbări în structura tarifelor şi/sau a nivelului acestora care conduc la recalcularea tarifelor, potrivit Normelor - cadru aprobate prin Ordinul nr. 272/2007.

Tarifele de călătorie pentru serviciul public de transport judeţean de persoane prin curse regulate se pot modifica, prin hotărâri ale Entităţii Contractante, pe baza cererilor primite de la operatorii de transport/transportatorii autorizaţi, în cazurile care conduc la modificarea majoră a costurilor ori condiţiilor de exploatare, care determină modificarea nivelului tarifelor cu o influenţă mai mare decât cea determinată de influenţa indicelui preţului de consum total.

6.6.12.. Ajustarea sau modificarea tarifelor de călătorie pentru serviciul public de transport judeţean de persoane prin curse regulate se realizează la cererea operatorilor, pe baza următoarelor documente:

a) cererea de ajustare sau modificare, care conţine, după caz: tarifele în vigoare şi tarifele solicitate, inclusiv TVA; justificarea propunerii de ajustare sau modificare se face pe baza unui memoriu tehnico-economic, care prezintă oportunitatea fundamentării tarifelor datorată creşterii principalelor elemente de cheltuieli;

b) fişele de fundamentare pentru ajustarea sau modificarea tarifelor;

c) alte date şi informaţii necesare fundamentării tarifelor propuse.

6.6.13. Ajustarea şi modificarea nivelului tarifului mediu pe km/loc pentru serviciile publice de transport judeţean de persoane se fac, în situaţiile prevăzute la art. 275 din Normele - cadru aprobate prin Ordinul nr. 272/2007 al președintelui A.N.R.S.C. nr. 272/2007, cu modificările şi completările ulterioare, potrivit formulei:

**Tm (1) (km/loc) = Tm (0) (km/loc) + Delta (lei/km/loc)**, unde:

**Tm (1) (km/loc)** - tariful mediu ajustat sau, după caz, tariful mediu modificat (lei/km/loc);

**Tm (0) (km/loc)** - tariful mediu actual (lei/km/loc);

**Delta (km/loc)** - creşterea cheltuielilor totale determinată de influenţele reale primite în costuri (lei).

6.6.14. Nivelul tarifului mediu ajustat/modificat Tm (1) (km/loc) se fundamentează de către operatorii de transport rutier, pe structura elementelor de cheltuieli prevăzută în anexa nr. 2 la Normele - cadru, aprobate prin Ordinul nr. 272/2007 al președintelui A.N.R.S.C. nr. 272/2007, cu modificările şi completările ulterioare.

6.6.15. Ajustarea şi modificarea tarifului mediu pe km/loc se aprobă de către Consiliul Judeţean Cluj la cererea operatorilor de transport rutier, pe baza documentelor prevăzute la art. 20 şi a indicaţiilor prevăzute la art. 25 alin. (3) pct. 3.8 sau, după caz, art. 27 alin. (3) pct. 3.8. din Ordinul nr. 272/2007 al președintelui A.N.R.S.C. nr. 272/2007, cu modificările şi completările ulterioare.

6.6.16. Tarifele de călătorie Tc se recalculează şi se aprobă de către Consiliul Judeţean Cluj în funcţie de nivelul tarifului mediu ajustat/modificat Tm (1) (km/loc).

**7. Condiții financiare**

7.1. Condiţii financiare minimale generale

7.1.1. Tarifele pentru serviciul de transport public județean de călători efectuat prin curse regulate se stabilesc prin hotărâre Consiliului Județean Cluj, pe baza fundamentării realizate de către operatorii de transport.

7.1.2.Tarifele aferente serviciilor de utilităţi publice se fundamentează, cu respectarea metodologiei de calcul stabilite prin Ordinul nr. 272/2007 al președintelui A.N.R.S.C. nr. 272/2007, cu modificările şi completările ulterioare, pe baza cheltuielilor de producţie şi exploatare, a cheltuielilor de întreţinere şi reparaţii, a amortismentelor aferente capitalului imobilizat în active corporale şi necorporale, a costurilor pentru protecţia mediului, a costurilor financiare asociate creditelor contractate, a costurilor derivând din contractul de delegare a gestiunii, precum şi o cotă de profit, în conformitate cu art. 43 alin. (3) din Legea nr. 51/2006 a serviciilor comunitare de utilităţi publice, republicată, cu modificările şi completările ulterioare.

7.1.3. Tarifele pentru serviciul public de transport judeţean județean de persoane prin curse regulate se pot ajusta periodic, la un interval de minimum 6 luni, pe baza cererilor primite de la operatorii de transport, prin hotărâre a Consiliului Judeţean Cluj, în baza creşterii indicelui preţurilor de consum faţă de nivelul existent la data stabilirii sau, după, caz, la data precedentei ajustări.

7.1.4. Nivelul tarifelor pentru serviciul de transport public județean de persoane efectuat prin curse regulate se determină pe baza analizei situaţiei economico-financiare a operatorilor de transport, precum şi a influenţelor reale primite în costuri, determinate de evoluţia preţului de consum total pe economie comunicat de Institutul naţional de Statistică.

7.1.5. Tarifele pentru serviciul public de transport județean de persoane prin curse regulate se pot modifica, prin hotărâre a Consiliului Județean Cluj, pe baza cererilor primite de la operatorii de transport, în cazurile care conduc la modificarea majoră a costurilor ori condiţiilor de exploatare, care determină modificarea nivelului tarifelor cu o influenţă mai mare decât cea determinată de influenţa indicelui preţului de consum total, pe o perioadă de 3 luni consecutive.

7.1.6. Orice tarif privind transportul public județean de călători efectuat prin curse regulate se poate stabili, ajusta sau modifica de către Consiliul Județean Cluj, numai pe baza normelor-cadru stabilite de către Autoritatea Naţională de Reglementare pentru Serviciile Comunitare de Utilităţi Publice prin Ordinul nr. 272/2007 al președintelui A.N.R.S.C., cu modificările şi completările ulterioare.

7.1.7. Prin nivelul tarifelor de transport pentru serviciile de transport public județean de călători, suportate de către utilizatori, se vor recupera integral costurile de exploatare, reabilitare şi dezvoltare, asigurându-se astfel un profit rezonabil pentru operatorul de transport.

7.1.8. Finanţarea cheltuielilor curente şi de capital necesare pentru efectuarea serviciului public de transport judeţean de persoane prin curse regulate se asigură din veniturile operatorilor de transport rutier.

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Anexa nr. 1**

**la Caietul de sarcini**

**Programul de transport public județean de persoane prin curse regulate, în judeţul Cluj, valabil în perioada 2022-2032**

Se anexează Programul de transport public județean de persoane prin curse regulate, în judeţul Cluj, valabil în perioada 2022-2032, aprobat de către Entitatea contractantă prin Hotărârea Consiliului Judeţean Cluj nr……..din data………

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Anexa nr. 2**

**la Caietul de sarcini**

**Graficele de circulație**

Se anexează Graficele de circulație aferente fiecărui traseu din Programul de transport public județean de persoane prin curse regulate, în judeţul Cluj, valabil în perioada 2022-2032, aprobate de către Entitatea contractantă prin Hotărârea Consiliului Judeţean Cluj nr……..din data………

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Anexa nr. 3**

**la Caietul de sarcini**

**Lista stațiilor**

Se anexează Lista stațiilor aferente fiecărui traseu din Programul de transport public județean de persoane prin curse regulate, în judeţul Cluj, valabil în perioada 2022-2032, aprobată de către Entitatea contractantă prin Hotărârea Consiliului Judeţean Cluj nr….. din

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Anexa nr. 4**

**la Caietul de sarcini**

Miijloace de transport din dotarea ofertantului, disponibile pentru a fi folosite în contractul de delegare de gestiune

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Nr. crt. | Traseu | Marca/Tipul | Categoria | Nr. de înmatriculare | Nr. copiei conforme a Licenței comunitare | Tip combustibil | An fabricație | Capacitatea maximă admis  (pasageri pe scaune) | Norma de poluare  (standard Euro) | Grad de confort (categorie) | Dotare cu aer condiționat | Dotări aferente sistemului  de taxare integrat | Adaptări pentru persoanele cu mobilitate redusă | Casă demarcat fiscală | Componente aferente sistemului de management al traficului (GPS) | Forma de deținere a autovehicului (Proprietate/Leasing) |
| 1 |  | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 |
|  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |

***Nota:***

Coloana 2: se va completa cu marca menționată la pct. 3 și 4 din cartea de identitate a vehiculului;

Coloana 3: se va completa cu categoria menționată la pct. 1 din cartea de identitate a vehiculului;

Coloana 9: se va completa cu norma de poluare aferentă, respectiv E6 pentru EURO 6, E5 pentru EURO 5 etc.;

Coloana 11, 12, 13, 14,15: se va menționa ”Da” dacă există dotarea și ”Nu” dacă nu există dotarea.

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**